Unit Pemodenan Tadbiran dan Perancangan Pengurusan Malaysia

Unit Pemodenan Tadbiran dan Perancangan Pengurusan Malaysia (Tulisan Jawi: اونيت ڤمودنان تدبيران دان ڤرانچڠن ڤڠوروسن مليسيا; singkatan: MAMPU) adalah agensi kerajaan Malaysia. dibawah Kementerian Digital Malaysia. Ketua Pengarah terakhir MAMPU adalah Datuk Haji Rodzi bin Md Saad. 

MAMPU telah terlibat dengan penstrukturan semula Kerajaan yang diumumkan pada 12 Disember 2023. Dalam hubungan ini, fungsi dan peranan di bawah sektor Transformasi Pemodenan Pentadbiran (TPP), MAMPU telah ditempatkan ke Jabatan Perkhidmatan Awam (JPA), manakala sebahagian lagi fungsi MAMPU telah distruktur semula menjadi Kementerian Digital (KD) dan Jabatan Digital Negara (JDN).  

Pengenalan
MAMPU ditubuhkan hasil daripada Laporan 'Development Administration in Malaysia' oleh Prof. John D. Montgomery dan Milton J. Esman yang memperakukan peningkatan profesionalisme melalui program-program pendidikan dan latihan bagi semua lapisan kakitangan dalam perkhidmatan awam.

Atas cadangan laporan yang sama, maka pada tahun 1966, Unit Pentadbiran Pembangunan (DAU) ditubuhkan yang bertanggungjawab dalam pengembangan usaha-usaha pembaikan pembaharuan pentadbiran Kerajaan. DAU kemudiannya dikembangkan menjadi ICDAU yang berfungsi untuk menyelaras projek-projek pembangunanserta pembangunan serta perncangan tenaga manusia. 

Selaras dengan perkembangan pentadbiran awam yang pesat lagi dinamik, ICDAU kemudiannya telah disusun semula pada tahun 1977. Fungsi penyelarasan pelaksanaan projek-projek pusat diserahkan kepada Unit Penyelarasan Pelaksanaan (ICU) dan fungsi Pemodenan Tadbiran dan Perancangan Tenaga Manusia diambil oleh agensi baru yang dikenali sebagai Unit Pemodenan Tadbiran dan Perancangan Pengurusan Malaysia (MAMPU).

Susulan penstrukturan semula kabinet pada 12 Disember 2023, MAMPU telah dimansuhkan. Fungsi reformasi, pemodenan dan perancangan pengurusan diambil alih oleh Jabatan Perkhidmatan Awam (JPA) manakala fungsi pendigitalan kerajaan dilaksanakan oleh Jabatan Digital Negara (JDN) di bawah Kementerian Digital (KD). 

Visi
Peneraju Pemodenan Penyampaian Perkhidmatan Awam

Misi
Memperkasakan Penyampaian Perkhidmatan Awam Melalui Inovasi dan Pendigitalan ke Arah Perkhidmatan yang Cekap dan Berkesan

Moto
Bersama-sama Melaksanakan Transformasi

Peranan
Transformasi Pemodenan Pengurusan (TPP)
MAMPU menggalas tanggungjawab untuk memperkenalkan dan seterusnya mempromosi dasar dan inisiatif pembaharuan bagi jentera pentadbiran kerajaan. Ini dijalankan melalui khidmat nasihat kepada agensi-agensi sektor awam mengenai amalan-amalan pentadbiran yang terbaik. Pada masa yang sama, MAMPU turut memantau, menilai dan mengiktiraf prestasi agensi kerajaan dalam aspek keberhasilan, berorientasikan pelanggan, pelaksanaan penyediaan persekitaran kerja yang kondusif, budaya kerja serta nilai yang menjadi amalan seluruh warga agensi sektor awam untuk memastikan setiap perkhidmatan yang diberikan memenuhi ekspektasi pemegang taruh dan pelanggan.
Teknologi Maklumat dan Komunikasi (ICT) 
Peranan MAMPU ialah merancang, menggubal, menyelaras dan menilai pelaksanaan pembangunan pendigitalan dalam sektor awam negara. Tanggunggawab ini digalas melalui penghasilan dasar, inisiatif serta khidmat nasihat dalam memantapkan struktur dan pelaksanaan yang akhirnya meningkatkan tahap kecekapan penyampaian perkhidmatan kerajaan. Bagi mendorong agenda transformasi digital sektor awam, MAMPU turut diberi peranan sebagai peneraju tunggal Pemusatan dan Pengoperasian ICT sektor awam.

Pautan luar
 https://www.jpa.gov.my/pkpa
 https://dasar.jdn.gov.my/ 

Kategori:Penubuhan 1977 di Malaysia
Kategori:Jabatan Perdana Menteri Malaysia